Carina Christensen (KF), 2003-04-10:
Enhedslisten har lagt op til, at vi i dag skal have en drøftelse af planerne for øget råderet, modernisering og vedligeholdelse af boligsektoren og af det boligsociale arbejde, og jeg synes, det er nogle meget spændende holdninger, der er kommet frem i dag med hensyn til råderet, ikke mindst fra Socialdemokraternes side.
Vi ønsker at give de enkelte lejere størst mulig råderet over deres boliger, og størst mulig råderet opnås ved, at vi giver lejerne mulighed for at købe deres almene bolig, enten som ejerbolig eller andelsbolig.
Der følger en enorm frihed med det at eje sin egen bolig, og den frihed vil vi gerne give lejerne i de almene boliger, men det skal være et tilbud til lejerne.
De, som ønsker at købe deres almene bolig, skal have mulighed for det, og de, som ønsker at forblive lejere, skal kunne gøre det.
Vi håber dog, at mange vil vælge at købe deres almene bolig.
For det første fordi det vil kunne bidrage til, at der bliver bygget endnu flere almene boliger - vi ønsker nemlig, at pengene fra salget skal gå til byggeri af nye almene boliger - og for det andet fordi man ved salg sikrer en mere varieret beboersammensætning i de almene boligområder.
Med hensyn til lejelovens nugældende bestemmelser om individuel råderet er de efter vores mening for strikse og måske også for begrænsende.
Vi hilser det derfor velkommen, at der til efteråret vil komme en rapport med nogle konkrete forslag til forbedringer på området, men jeg vil allerede nu gerne slå fast, at vi fra konservativ side ikke går ind for fuldstændig fri råderet i den forstand, at der ingen begrænsninger skal være for beløbet til forbedringsarbejder, og at der heller ingen begrænsninger skal være for, hvad man kan gøre ved den enkelte almene bolig.
Vores frygt er, at vi ellers sætter det boligsociale formål, som den almene sektor tjener, nemlig gode lejligheder til rimelige priser til alle, over styr.
Vi ser altså positivt på at gøre reglerne mindre strikse og mindre bureaukratiske.
Vi vil også gerne være med til at se på beløbsgrænsen, men ikke fjerne den
, og vi vil gerne være med til at se på en udvidelse af afskrivningsperioden, som i dag er på 10 år. Det er vigtigt, at vi i Danmark har nogle boliger, som er af god kvalitet og lever op til nutidige standarder.
Derfor er det vigtigt, at vi sikrer, at der løbende sker en modernisering af de boliger, vi har, og i Det Konservative Folkeparti er vi derfor også glade for, at Landsbyggefonden som et led i den brede boligaftale fik adgang til at yde støtte til renovering og forbedring af nedslidte almene boliger.
Samtidig bliver der sat gang i en reform af byfornyelsen, så vi får mindre offentlig regulering og støtte og mere gang i private finansieringsmuligheder.
Vi er også glade for de tiltag, der er taget på det boligsociale område.
Der er givet tilsagn om byggeri af ca. 14.000 nye almene boliger i 2002, Landsbyggefonden har fået mulighed for at give midler til beboerrådgivere, og endelig har regeringen afsat en væsentlig sum penge til programmet »Byer for alle«, som vi venter os meget af.
Så skal jeg på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse
»Folketinget har noteret sig, at den boligaftale, som en bred kreds af Folketingets partier indgik i efteråret 2002, omfattede initiativer til øget nybyggeri og initiativer til fremme af modernisering og vedligeholdelse af det almene byggeri.
De gennemførte lovforslag har allerede bidraget væsentligt til at øge antallet af udlejningsboliger.
Folketinget noterer sig, at regeringen ønsker at forbedre lejernes valgmuligheder i det almene byggeri.
Regeringen vil endvidere give lejerne mulighed for at overtage deres boliger.
Folketinget noterer sig, at regeringen tillige ønsker at forbedre lejernes råderet i det almene byggeri, og at spørgsmålet indgår i arbejdet under udvalget for forenkling og modernisering af boliglovgivningen.«